आर्मी सेमिफाइनलमा
विभागीय टोलीहरू एपीएफ र त्रिभुवन आर्मी क्लब आरबीबी एनभीए राष्ट्रिय क्लब च्याम्पियनसिप भलिबलको महिलातर्फ समूह ‘ए’ बाट सेमिफाइनलमा पुगेका छन् । समूह चरणमा लगातार २ जित निकाल्ने क्रममा आइतबार एपीएफले भरतपुर महानगर खेलकुद परिषद् र आर्मीले जावलाखेल भलिबल प्रशिक्षण केन्द्रलाई समान ३–० को सोझो सेटमा पराजित गरे । यो समूहको विजेताको टुंगो आर्मी र एपीएफबीचको खेलबाट लाग्नेछ । 
काठमाडौँ — विभागीय टोलीहरू एपीएफ र त्रिभुवन आर्मी क्लब आरबीबी एनभीए राष्ट्रिय क्लब च्याम्पियनसिप भलिबलको महिलातर्फ समूह ‘ए’ बाट सेमिफाइनलमा पुगेका छन् । समूह चरणमा लगातार २ जित निकाल्ने क्रममा आइतबार एपीएफले भरतपुर महानगर खेलकुद परिषद् र आर्मीले जावलाखेल भलिबल प्रशिक्षण केन्द्रलाई समान ३–० को सोझो सेटमा पराजित गरे । यो समूहको विजेताको टुंगो आर्मी र एपीएफबीचको खेलबाट लाग्नेछ । राष्ट्रिय खेलकुद परिषद् (राखेप) कभर्ड हलमा भएको खेलमा एपीएफले भरतपुर महानगरलाई सजिलै हरायो । राष्ट्रिय टोलीका खेलाडीको वर्चस्व रहेको एपीएफले २५–११, २५–१२ र २५–१६ को सेटमा खेल आफ्नो पक्षमा पारेको हो । महिलातर्फ दिनको दोस्रो खेलमा त्रिभुवन आर्मीले पनि जावलाखेललाई हराउन धेरै मिहिनेत गर्नुपरेन । आर्मीले २५–११, २५–५, २५–११ को सेटमा जित हासिल गरेको हो । शनिबार आर्मीले भरतपुर र एपीएफले जावलाखेललाई पराजित गरेको थियो । पुरुषतर्फ समूह ‘डी’ मा रहेको हेल्प नेपाल स्पोर्ट्स क्लब समूह विजेताका रूपमा क्वाटरफाइनलमा पुगेको छ । २ टिममा रहेको यस समूहमा हेल्प नेपालले बुद्धटोल भलिबल क्लबलई ३–० को सहज सेटमा हरायो । २५–१०, २५–१५, २५–११ ले पराजित भए पनि बुद्धटोल समूह उपविजेताका रूपमा सेमिफाइनलमा पुगेको छ । समूह ‘सी’ अन्तर्गत नयाँ बसपार्कको पार्वती भलिबल क्लबले नाम दर्ता गरेर टिम नपठाएपछि आइतबार मणिमुकुन्द भलिबल क्लबले वाकओभर पाएको छ । शनिबार नेपाल पुलिसले पनि पार्वती क्लबबाटै वाकओभर पाएको थियो । यो समूहबाट पुलिस र मणिमुकुन्द टिम एउटा खेल पनि नखेली क्वाटरफाइनलमा पुगेको छ । समूह विजेताको टुंगो भने यी दुई टिमबीचको खेलबाट लाग्नेछ ।